Annette Vilhelmsen (SF), 2012-06-12:
Tak for ordet, tak til ministeren for redegørelsen, og tak til de øvrige ordførere.
Jeg synes, debatten indtil nu har vist, at vi har at gøre med et område, hvor vi langt hen ad vejen er enige om retningen på den udvikling, som vi ønsker.
Jeg vil i min tale komme ind på tre områder, som vi i SF ser som afgørende for mere vækst i den digitale økonomi.
For det første er det spørgsmålet om den infrastruktur, vi som samfund bygger op.
For det andet handler det om de rammevilkår, der er for virksomheder, der vil vækste digitalt.
Og for det tredje er det, hvordan den offentlige sektor kan være drivkraft for digital vækst.
Jeg vil lige starte et helt andet sted, nemlig ved betydningen af den digitale økonomi for vores samfund.
Som der står i den skriftlige redegørelse, er den digitale økonomi vokset i betydning år for år, og den udgjorde i 2010 knap 6 pct. af Danmarks samlede BNP.
Og som det står i redegørelsen, er der også en sammenhæng mellem øget udbredelse af digital infrastruktur og produktivitet.
En fordobling af de faktiske hastigheder på forbindelser fører til en stigning i BNP på 0,3 pct. for OECD-landene.
Den digitale infrastruktur er derfor meget vigtig, og vi er stadig i en udbygningsfase, når det kommer til infrastrukturen for it.
Og som vi kender infrastruktur fra veje m.m., hvor det er vejene og elforsyningen, som vi opfatter som livsnødvendigheder, kan vi på samme måde sige, at it- og teleinfrastrukturen er afgørende for, at der er liv i alle dele af Danmark.
Og udbygningen skal ske i et samarbejde mellem det offentlige og det private.
Jeg har for nylig talt med en landmand på Langeland, der har en rigtig stor svinebesætning.
Det er en stor virksomhed, og han arbejder hver dag på at forbedre, udvikle og fastholde – selvfølgelig at have en god forretning, men han gør også det, der er rigtig vigtigt, nemlig at fastholde arbejdspladser.
Han skal som alle andre erhvervsdrivende sende indberetninger af sted, og han skal give information til det offentlige.
Han skal indberette, hvad man nu skal i forhold til sådan et landbrug, vedrørende sine svin, og de her oplysninger sender han naturligvis elektronisk.
Men når han skal sende oplysningerne over nettet, har han nogle gange været nødt til at gøre det om natten, fordi det har været det eneste tidspunkt, hvor der har været en god nok forbindelse til, at han har kunnet få hul igennem.
Altså it-vejen for denne landmand, må man sige, er ikke motorvejen, han kører på; det er sådan set en ganske bumlet og hullet vej.
Men vi kender jo godt svaret på det her spørgsmål: Hvis ikke vi får udbygget de digitale motorveje, vil Danmark blive mere skævvredet, og derfor ser jeg frem til, at igangsættelsen af 800 MHz-frekvenserne får dækket langt de fleste af de huller, der er.
Bosætning og erhvervsudvikling hænger uløseligt sammen med infrastrukturen.
Og når infrastrukturen er på plads, er det vigtigt, at så mange virksomheder som muligt gør brug af den.
Derfor er jeg jo, nok ikke så overraskende, glad for de initiativer, som regeringen arbejder med.
Hvis virksomheder kan tilbyde flere ydelser over nettet, er her meget at hente, især hvis virksomhederne bevæger sig ud på det europæiske marked.
Jeg er glad for den styrkelse af det indre marked for e-handel, som er undervejs.
For virksomhederne er der digitale gevinster.
Redegørelsen, som vi debatterer i dag, viser, at hvis andelen af virksomheder i Danmark, der har digitaliseret, øger værditilvæksten, så vil det være til gavn for hele området.
Vi skal alle både have flere muligheder, og vi skal blive mere fortrolige med at anvende digitale løsninger, og det gælder for alle aldre.
Jeg ved godt, der er nogle, som sidder og tænker: Ja, ja, det er da godt med dem; jeg gør nu, som jeg hele tiden har gjort, det har trods alt fungeret.
Jeg kan sådan i et lukket rum, hvor vi er lige nu, afsløre, at da jeg selv gik på seminariet, var jeg med i en stor afstemning, hvor jeg klart stemte imod, at vi fik edb ind på seminariet.
Vi var alle klar over, at det var noget, der hurtigt ville gå over, men sådan kan vi alle blive klogere.
Men både for folkeskolens elever og lærere, på virksomhederne og i det offentlige kommer digitale løsninger til at spille en større rolle.
På den måde er der forbindelse mellem alle dele af vores samfund, også når det drejer sig om den digitale vækst.
Som et sidste vigtigt element i samspillet mellem digital vækst og samfundets generelle udvikling, altså hvis vi vil have, at folk skal leve et aktivt liv i alle dele af landet, skal den digitale infrastruktur være god.
Det skal også være gennemskueligt med hensyn til priser, hastigheder m.m., hvordan tingene ruller sig ud derude i samfundet, hvor man er.
En uddannet befolkning i landdistrikterne og et velfungerende erhvervsliv udgør to af de hovedsten, der skal skabe en bedre balance i Danmark.
Så landmanden med den natlige internetforbindelse skal have en bedre forsyning, og hans børn skal kunne drage fuld nytte af informationsteknologien.
Det er noget af det, der skaber et godt uddannelsessystem, hvor der er lige muligheder for alle.
Hans nabo, som ønsker at starte sin egen virksomhed, skal kunne arbejde hjemmefra og kunne kommunikere med omverdenen, for at der kan ske en vækst.
Og endelig skal man kunne have tillid til, at sundhedsvæsenet er digitalt, og at der er signal, når der er behov for det.
Det er det, debatten handler om i dag, og jeg er glad for, at vi er nået så langt, som vi er.